**פיוט**

התלמידים יקראו ויאזינו לפיוט "עת שערי רצון". זהו הפיוט העיקרי בתפילות ראש השנה במנהג הספרדים. הפייטן בחר להביא בפיוט נקודות מבט של הדמויות בסיפור - אלוהים, אברהם, יצחק, הנערים, מלאכים, ואפילו המזבח. במהלך הלימוד יתבקשו התלמידים לבחור שתי דמויות ולהסביר כיצד הן מוצגות בשיר, וכן להשוות בין אופן הצגת הדמות בפיוט לבין אופן הצגתה בסיפור המקראי.

**פיסול**

התלמידים יתבוננו בשתי עבודות פיסול שעוסקות בעקדת יצחק. האחת של ג'ורג' סיגל, 'אברהם ויצחק', שנוצרה בארה"ב ומתייחסת למלחמת ויטנאם, והשנייה, 'עקדת יצחק', של מנשה קדישמן שסובבת סביב מלחמת לבנון הראשונה והמצב בארץ בכלל.

ג'ורג' סיגל, 'אברהם ויצחק': היצירה מתייחסת לאירוע שבו חיילי המשמר הלאומי הרגו ארבעה סטודנטים אמריקנים בהפגנה נגד מלחמת וייטנאם בשנת 1970. בפסל מתואר יצחק - נער בגיל גיוס, עירום, ידיו כפותות והוא כורע על ברכיו ומביט בתחינה אל אברהם אביו העומד מעליו, בידו סכין, והוא חדור החלטיות. האומן משווה בין השלטונות לאברהם, שכמוהו הם נחושים ובטוחים בצדקת דרכם ובאמונתם, עד כדי כך שהם אף מוכנים להרוג אזרחים, את בניהם, את יצחק.

מנשה קדישמן, 'עקדת יצחק': היצירה נוצרה לאחר מלחמת לבנון הראשונה. הפסל מורכב משלושה חלקים - איל, פניו של יצחק והנשים המקוננות. האיל ניצב מעל יצחק, פניו מביעים עצב ורוע. הנשים מתבוננות ביצחק מקוננות ועצובות ומשיבות את שרה שנפקדה מהסיפור המקראי, ויצחק שוכב על הרצפה חסר ישע. הדמות שנפקדת מהיצירה היא אברהם שאותו מחליף האייל ששולח את הבן למוות. באיל מתגלמים דמותו של אברהם ודמותה של המדינה. בעקדה הזאת יצחק לא ניצל והאיל הוא ששולח את יצחק אל מותו.

**שירה**

התלמידים יקראו שני שירים על עקדת יצחק ויעמיקו בהם – 'ירושה' של חיים גורי ו'יצחק' של אמיר גלבוע.

חיים גורי, 'ירושה': בשיר מוצג אברהם כאיש זקן המקווה שהציווי על עקדת בנו הוא רק חלום, וכאשר תקוותו מתגשמת הוא שומט את המאכלת מידו ומפנה את גבו לבנו, אולי כדי להסתיר את התרגשותו. יצחק, אינו יודע את רגשות אביו, והוא אומנם ניצל מהעקדה ההיא, אך את חרדת אותה שעה מוריש יצחק לכל הדורות הבאים, ירושה שהיא מוות. חיים גורי חי בתקופת קום המדינה, ואפשר לקרוא את השיר על רקע האירועים הקשים של אותן שנים.

אמיר גלבוע, 'יצחק': השיר פותח בתמונה פסטורלית של אב ובן ההולכים יחד, אך בבית השני החלום הופך לסיוט, הפסטורליה מופרת ומאכלת של דם מתגנבת מבין העצים. יצחק מבקש מאביו להצילו, אך בשונה מהסיפור המקראי, המוות כאן אורב לאברהם ולא ליצחק, ואין כאן עקדה אלא שחיטה. הוריו של אמיר גלבוע נספו בשואה, נראה שעובדה זו עומדת ברקע כתיבת השיר.

**צילום**

עדי נס, צלם אומנותי ישראלי, מביים סצנות עמוסות ציטוטים מתולדות האומנות, מהנצרות, היהדות והתרבות המערבית, ודרך הציטוטים האומן מביע את רעיונותיו על המציאות העכשווית. התלמידים יכירו ויעמיקו בשלושה צילומים הנוגעים בסיפור העקדה.

יצירה 1 - 'אברהם ויצחק': ביצירה מתואר אברהם מסיע את בנו בעגלת קניות מלאה זבל, פניו של אברהם נראות מודאגות והבן ישן, רגליו ופניו מוכתמות. היצירה מתייחסת לעבודתו של הנסון, אישה עם עגלת קניות, העוסקת בביקורת על תרבות הצריכה, כאן העגלה של אברהם מלאה בזבל ולא בכל טוב. נוסף לכך, הכותרת שולחת אותנו לסיפור המקראי. אלא שכאן אברהם אינו יכול לדאוג לבנו, ובעוד בסיפור המקראי אלוהים הוא שאומר להקריב את הבן, כאן המצב החברתי הוא שגורם לאב להקריב את בנו, ובעוד בסיפור המקראי יצחק ניצול, מי יציל כאן את יצחק?

יצירה 2 - 'ללא כותרת': ביצירה מתואר נער מניף ילד מעל ראשו בחדר מדרגות של בלוק בשיכון. מוטיב הנפת הבן היא סצנה מקובלת באנדרטאות סוציאליסטיות ואפשר לראות השפעה שלה בציור של חנן סימון 'שבת בקיבוץ'. זהו סמל אופטימי לעתיד זוהר שמזכיר מעין טקס חניכה (הפתיחה של מלך האריות) או הנפת מנחת ביכורים. עדי נס, בעקבות קדישמן (ביצירה ['אם נושאת את קורבנה](http://upload.kipa.co.il/magazine/121/kadishman121300354859252008.JPG)'), החליף את המטפורה האופטימית למטפורה העוסקת בהקרבת הבנים הקשורה לסיפור עקדת יצחק, ביצירה אין אברהם שעוקד את הבן, אלא נער מניף ילד, והילד שלמעלה מושיט בוהן למצלמה, כאילו רוצה להיות למעלה, רוצה לעוף אך אינו יכול - הוא כלוא במקום שבו גדל וחי.

יצירה 3 – 'ללא כותרת': במבט ראשון רואים בצילום שני חיילים בתנוחת פייטה המוכרת מתולדות האומנות ומסמלת חמלה ומוות. חייל אחד שוכב פצוע בבטנו וחברו לנשק מטפל בו. אך במבט שני אפשר לראות שהחבר אוחז במברשת איפור, ועל החייל ששוכב מונחת פלטת צבעים. המבט השני שולח אותנו להתבוננות אירונית וביקורתית על היצירה, והסיטואציה הקשה נראית זרה לחיילים הנמצאים בה, והם מעדיפים לשחק ולא להילחם. עיסוק בנושא מות הבנים - חיילים בחברה הישראלית - שולח אותנו מיד לסיפור המכונן של עקדת יצחק, ומעניק ליצירה עוד רובד של הקרבה ועקדה, אלא שביצירה כאן את האב מחליף חבר לנשק.

**אומנות שבה טקסט**

המילה "הִנֶּנִּי" חוזרת בפסוקים שלוש פעמים, בקבוצה זו יבחנו התלמידים את ההופעות של המילה במקרא ואת ההבדלים ביניהן, ויעמיקו בשתי יצירות אומנות המשתמשות במילה 'הנני'.

המילה 'הנני' מבטאת מחויבות והיענות לקריאה בכל כולך, ואברהם עונה כך הן לאלוהים (פעמיים: לאלוהים ולמלאך) הן לבנו (פעם אחת). השימוש באותה מילה מבטא את המתח של אברהם בין ההיענות לקריאת האל לבין ההיענות לבנו. גם בשירו של חיים חפר השימוש במילה 'הנני' מבטא נוכחות מלאה, הנטועה עמוק בזמן ובמקום. משה גרשוני מתייחס באירוניה להצהרה של אברהם - כל הרכיבים ביצירה מרחפים ומצויים על מגש חרסינה שביר. מיכאל סגן כהן השתמש במילה 'הנני', והבחין בין הפעמיים שאברהם נענה לקריאת האל לפעם שנענה לקריאת יצחק, שאליה מצורפת המילה "בְנִי" והיא גם מנוקדת ומוטעמת באופן אחר. הבחירה ב"הִנֶּנִּי" שאומר האב לבן מעניקה חמלה ורכות לאברהם, שגם במצב הקשה עודנו תומך וחומל על בנו.

**ציור - פייטה**

'פייטה' (באיטלקית – רחמים ואמונה) הוא שם כולל ליצירות אומנות שנושאן הוא הרחמים על ישו המת המונח בזרועותיה של אימו המתאבלת לאחר שהורד מן הצלב. אחת הפייטות המפורסמות היא הפייטה של מיכאלנג'לו המוצבת בוותיקן. גם ביצירות אומנות העוסקות בעקדת יצחק יש שימוש נפוץ בתנוחת הפייטה, המעניקה ממד של רחמים, סבל וקורבן קדוש ליצירה. בקבוצה זו יכירו התלמידים את דימוי הפייטה, ויראו כיצד אומנים משתמשים בדימוי הנוצרי עם הדימוי המקראי כדי לתאר מציאות בהווה.

אבל פן: בתמונה נראה אברהם מחבק את בנו העקוד על המזבח ופניו כבושות בחזהו של אביו, עיניו של אברהם בולטות ומפוחדות והן מישירות מבט אל הצופה. האומן מדגיש את יסוד הרחמים והכאב הנפשי שבו שרויים האב ובנו. תנוחתם של אברהם ויצחק היא תנוחת הפייטה, אלא שכאן מחליף האב את האם, ובדומה לאם שאליה נהוג לשייך את רגשות הרחמים והחמלה, אברהם מרגיש כאב ורחמים על בנו.

מרדכי ארדון: היצירה נוצרה זמן קצר לאחר שהבין ארדון שהוריו ומשפחתו נספו בשואה. ביצירה מחליף האומן את דמותו של אברהם בדמותה של שרה הנפקדת מהסיפור המקראי. הדמות הענקית מגיחה מתוך האפלה, ידיה מורמות בתנוחת קינה ופניה חשוכות, יצחק שכוב למרגלותיה, גופו לבן וידיו שלובות על חזהו, באופק מתואר אברהם קטן וחסר אונים ולמרגלותיו סולם שוכב. תנוחת הפייטה נמצאת במרומז גם ביצירה זו ומעניקה ממד נוסף של כאב, רחמים ואובדן.

חוה ראוכר: בציור זה לא מתואר הסיפור המקראי, אך שם היצירה קושר אותה לסיפור. בציור נראה חייל שוכב ומביט בפנים נחושות אל עבר הצופה ומעליו תלויה מראה שבה משתקפת דמות האם, פניה דאוגות ומלאות מועקה. גם כאן אין אברהם, אין דמות אב שמוליכה את הבן אל עבר העקדה, הבן נשכב מרצונו ומוכן להתמסר בעבור הרעיון, והאם, מרחוק, כאובה על בחירת הבן אך אינה מונעת בעדו. תנוחת הפייטה נמצאת במרומז ביצירה, באם הנמצאת מעל הבן השוכב, ומעניקה עוד רובד של רחמים וחמלה ליצירה.

**ציור - בדרך לעקדה**

שלושה ימים עברו מרגע שצווה אברהם לעקוד את בנו ועד שהגיעו הוא ויצחק קרוב להר המוריה. בקבוצה זו ינסו התלמידים לענות מה קרה בשלושת הימים האלו דרך התבוננות בשתי יצירות אומנות המתארות את אברהם ויצחק בדרך לעקדה.

מארק שאגאל: ביצירה נראים אברהם ויצחק בפרופיל במצב של תנועה והתקדמות, אברהם, עיניו עצומות, אוחז בידו מאכלת ונר המתקשה להאיר את הדרך. אין קשר עין או מגע בין האב לבן, ואברהם עוצם את עיניו כדי לא להביט ביצחק, הוא נראה נחוש לעמוד במשימה לעקוד את בנו.

יאן ויקטור: ביצירה נראים אברהם ויצחק במערכת יחסים קרובה וחמה, יצחק יושב על סלע נראה תשוש או מתנגד לדרך, ואביו אברהם רוכן מעליו, ידו האחת אוחזת ביד בנו וידו השנייה מונחת על כתפו לחיבוק ונחמה.